Għandi l-pjaċir nistedinkom għal-laqgħa straordinarja tagħna tal-Kunsill Ewropew fi Brussell nhar it-Tnejn 24 u t-Tlieta 25 ta' Mejju. L-ikla tagħna ta' nhar it-Tnejn filgħaxija ser tkun iddedikata għal kwistjonijiet ta' politika barranija. Kif qbilna matul il-vidjokonferenza tagħna f'Marzu, ser ikollna dibattitu strateġiku dwar ir-Russja. Il-passi illegali u provokattivi tar-Russja komplew kemm fl-Istati Membri tal-UE kif ukoll lil hinn minnhom, l-aktar reċenti bl-hekk imsejħa lista ta' "stati ostili". Diskussjoni futura bejnietna tista' titfassal b'mod utli permezz ta' rapport mir-Rappreżentant Għoli u mill-Kummissjoni, skont il-ħames prinċipji gwida għar-relazzjonijiet bejn l-UE u r-Russja. Ser nindirizzaw ukoll ir-relazzjonijiet mar-Renju Unit wara d-dħul fis-seħħ tal-Ftehim dwar il-Kummerċ u l-Kooperazzjoni bejn l-UE u r-Renju Unit fl-1 ta' Mejju 2021. Dan il-ftehim, kif ukoll il-Ftehim dwar il-Ħruġ u l-Protokolli tiegħu, għandu jiġi implimentat b'mod sħiħ u effettiv, fl-interessi ta' relazzjoni ta' benefiċċju reċiproku u sħubija mill-qrib. Dan jinkludi l-iżgurar li r-Renju Unit jirrispetta l-prinċipju ta' nondiskriminazzjoni bejn l-Istati Membri. Fir-rigward ta' kwistjonijiet oħra ta' politika barranija, ser nindirizzaw fil-qosor is-sitwazzjoni fil-Lvant Nofsani kif ukoll it-tħejjijiet għas-Summit istituzzjonali li jmiss bejn l-UE u l-Istati Uniti f'nofs Ġunju. Id-diskussjoni tagħna ta' nhar it-Tlieta ser iddur madwar il-kwistjonijiet urġenti tal-COVID u l-klima. Rigward il-COVID-19, qed nidħlu f'fażi ġdida hekk kif ir-ritmu tal-vaċċinazzjonijiet qed jiżdied madwar l-UE u qed infittxu li nħejju għal ftuħ mill-ġdid qabel is-sajf. Il-ftehim reċenti dwar iċ-Ċertifikati COVID Diġitali huwa pass pożittiv. Għandna nkomplu l-approċċ koordinat tagħna biex niffaċilitaw il-moviment liberu madwar l-UE kollha. Madankollu huwa tal-akbar importanza li nżommu l-viġilanza tagħna fir-rigward ta' varjanti ġodda u li nkunu lesti nieħdu azzjoni kif ikun meħtieġ. Għandna niddiskutu wkoll is-solidarjetà internazzjonali fil-ġlieda kontra l-pandemija. Bħala produttur, esportatur u kontributur ewlieni tal-vaċċini għal COVAX, l-UE tinsab fuq quddiem nett fl-isforzi biex tgħin biex tissodisfa l-ħtiġijiet globali. Għandna nindirizzaw il-kwistjoni ta' kif, u sa liema punt, nistgħu inkomplu nintensifikaw il-kondiviżjoni tagħna tal-vaċċini mal-bqija tad-dinja. F'Diċembru 2020, qbilna li nżidu l-ambizzjoni klimatika tagħna għall-2030. F'dik l-okkażjoni, qbilna wkoll li nerġgħu lura għall-kwistjoni qabel il-proposta tal-pakkett Fit‐For-55 tal-Kummissjoni. Din ser tkun okkażjoni tajba biex kulħadd jiddikjara l-prijoritajiet ewlenin u t-tħassib tiegħu f'dan ir-rigward. Fir-rigward tal-aspetti prattiċi tal-laqgħa tagħna, ser nibdew fis-7p.m. nhar it-Tnejn 24 ta' Mejju bl-iskambju tas-soltu tagħna mal-President tal-Parlament Ewropew. Ser inkomplu nhar it-Tlieta filgħodu fid-9:30a.m. Ninsab ħerqan li narakom fi Brussell. Ittra ta' stedina Din ir-riżorsa bħalissa hi disponibbli biss bil-lingwa jew il-lingwi li ġejjin: Ara l-paġna tal-laqgħa